S-356/2017

Mál þetta, sem dómtekið var 17. síðasta mánaðar, var höfðað með ákæru útgefinni af lögreglustjóranum á Suðurnesjum 9. október síðastliðinn, á hendur M-x-x A-x-x H-x-x, fæddum [...], ríkisborgara Sómalíu, „fyrir misnotkun skjal[s], með því að hafa, föstudaginn 12. maí 2017, í Flugstöð Leifs Eiríkssonar, er hann hugðist fara til Edmonton í Kanada með flugi nr. FI693, framvísað við landamæravörð í landamæraeftirliti, í blekkingarskyni, sænsku vegabréfi, á nafni A, fd. [...], númer [...] með gildistímanum 17.12.2013 til 17.12.2018“ og að hafa þannig brotið gegn 1. mgr. 157. gr. almennra hegningarlaga nr. 19/1940.

Samkvæmt ákæru er þess krafist að ákærði verði dæmdur til refsingar og greiðslu alls sakarkostnaðar.

Um málsatvik er skírskotað til ákæru.

Ákærði hefur fyrir dómi skýlaust játað að hafa framið það brot sem honum er gefið að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem ekki er talin ástæða til að draga í efa að sé sannleikanum samkvæm, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er háttsemin réttilega heimfærð til refsiákvæðis í ákæru.

Af hálfu ákærða er krafist vægustu refsingar sem lög heimila og gerð er krafa um hæfilega þóknun vegna starfa verjenda á rannsóknarstigi og fyrir dómi.

Ákærði sótti um hæli hérlendis í kjölfar skýrslugjafar hjá lögreglu 12. maí síðastliðinn, en upplýst var á dómþingi 17. síðasta mánaðar að þeirri umsókn hans hefur nú verið hafnað. Við framangreinda skýrslugjöf hjá lögreglu greindi hann meðal annars frá því að hann hafi keypt það vegabréf sem sakargiftir lúta að, af óþekktum manni í Svíþjóð. Hann kvaðst ekki eiga önnur skilríki en norskt hælisleitendaskírteini, sem hann hafi fengið eftir að hafa sótt um hæli í Noregi, en það skilríki hafi orðið eftir þar í landi. Hann hafi flogið til Íslands frá Stokkhólmi og ætlað sér til Kanada til að sækja þar um hæli. Hann hafi sótt um hæli í Noregi árið 2012, en árið 2016 hafi sú umsókn runnið úr gildi og hafi umsókninni verið hafnað á þessu ári. Framangreind för ákærða til Kanada var stöðvuð er hann varð uppvís þeirri háttsemi sem lýst er í ákæru. Að framangreindu gættu og að öðru leyti með vísan til gagna málsins, liggur ekkert fyrir um að aðstæður ákærða séu með þeim hætti að fallið geti að skilgreiningu 1. málsliðar 1. mgr. 32. gr. laga nr. 80/2016, eða ákvæðum alþjóðasamnings um stöðu flóttamanna, sem íslenska ríkið gerðist aðili að 30. nóvember 1955, sbr. auglýsing nr. 74/1955, þannig að leitt geti af þeirri eða öðrum ástæðum til refsileysis. Hefur ákærði því unnið sér til refsingar.

Við ákvörðun refsingar er til þess litið að ákærði hefur játað sök, hvort tveggja fyrir dómi og á rannsóknarstigi, og engra gagna nýtur við um að hann hafi áður gerst sekur um refsiverða háttsemi. Að framangreindu virtu og með hliðsjón af dómaframkvæmd þykir refsing ákærða réttilega ákveðin fangelsi í þrjátíu daga, sem ekki verður bundin skilorði.

Með vísan til 1. mgr. 218. gr. laga nr. 88/2008 er ákærði dæmdur til að greiða sakarkostnað málsins, sem er þóknanir verjenda hans á rannsóknarstigi og fyrir dómi. Ú-kk-nf G-kk-nf héraðsdómslögmaður var tilnefndur verjandi ákærða á rannsóknarstigi og er ákærða gert að greiða þóknun vegna starfa hans, sem þykir hæfilega ákveðin 66.960 krónur, að meðtöldum virðisaukaskatti. Þá er ákærði einnig dæmdur til að greiða þóknun skipaðs verjanda hans, H-kvk-ef A-kvk-ef héraðsdómslögmanns, vegna starfa hennar í þágu ákærða vegna meðferðar málsins fyrir dómi, en sú þóknun þykir hæfilega ákveðin 84.320 krónur, að meðtöldum virðisaukaskatti. Annan sakarkostnað leiddi ekki af meðferð málsins.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, M-x-x A-x-x H-x-x, fæddur 5. maí 1990, sæti fangelsi í þrjátíu daga.

Ákærði greiði þóknun verjanda síns fyrir dómi, H-kvk-ef A-kvk-ef héraðsdómlögmanns, 84.320 krónur og þóknun verjanda síns á rannsóknarstigi, Ú-kk-ef G-kk-ef héraðsdómslögmanns, 66.960 krónur.

H-kk-nf Þ-kk-nf